JAVNA USTANOVA

LOKALNA RAZVOJNA AGENCIJA POŽEGA

UPRAVNO VIJEĆE

Industrijska ulica 39, 34000 Požega

Broj: 10/2022.-5

Požega, 20. prosinca 2022.

Na temelju članka 10. Pravilnika o radu poduzetničkog inkubatora, definiranju načina pružanja inkubacijskih usluga te utvrđivanju kriterija i procedura za odabir korisnika Poduzetničkog inkubatora Požega (broj: 2/2019.-5 od 23. travnja 2019. godine), Pravilnika o izmjenama Pravilnika o radu poduzetničkog inkubatora, definiranju načina pružanja inkubacijskih usluga te utvrđivanju kriterija i procedura za odabir korisnika Poduzetničkog inkubatora Požega (broj: 5/2019.-4 od 12. lipnja 2019. godine, broj: 6/2019.-5 od 4. srpnja 2019., broj: 8/2019.-5 od 23. rujna 2019. godine, broj: 02/2020.-5 od 21. travnja 2020. godine, broj: 09/2020.-9 od 29. prosinca 2020. godine, broj: 03/2021.-6 od 3. rujna 2021. godine), i Odluke o radnom vremenu coworking prostora Poduzetničkog inkubatora Požega (broj: 5/2019.-6 od 12. lipnja 2019. godine), raspisuje se

N A T J E Č A J

za odabir korisnika Poduzetničkog inkubatora Požega

I.

Predmet ovoga Natječaja je odabir korisnika Poduzetničkog inkubatora Požega (u daljnjem tekstu: PIP) ili najam prostora po komercijalnim uvjetima. Pravo na korištenje usluga u PIP-u imaju sve pravne i fizičke osobe - poduzetnici uključujući i znanstvene institucije sukladno Pravilniku o radu poduzetničkog inkubatora, definiranju načina pružanja inkubacijskih usluga te utvrđivanju kriterija za odabir korisnika Poduzetničkog inkubatora Požega (u daljnjem tekstu: Pravilnik) koje žele obavljati ili obavljaju djelatnost unutar PIP-a te razvijaju ili žele razvijati projekt.

Predmet ovoga Natječaja je najam dviju proizvodnih hala kako slijedi:

* proizvodna hala veličine 143,5 m² (s dodanim uredom veličine 6,7 m² te sanitarnim čvorom i garderobom veličine 3,7 m²) – Hala 1 i
* proizvodna hala veličine 143,5 m² (s dodanim uredom veličine 6,7 m² te sanitarnim čvorom i garderobom veličine 3,7 m²) – Hala 2.

II.

Zahtjeve za korištenjem usluga PIP-a mogu podnijeti:

1. Poduzetnici početnici

2. Razvojni timovi koji razvijaju novi poslovni poduhvat

3. Poduzetnici bez subvencija.

4. Poduzetničke potporne institucije

Poduzetnik početnik je:

* pravna ili fizička osoba koja je mikro ili malo poduzeće, a koji su registrirani na području grada Požege ili u Požeško-slavonskoj županiji te posluju ne duže od 36 mjeseci
* pod poduzetnikom početnikom smatraju se i osobe iz prethodnog stavka koje još nisu započele s radom (startup) te osobe koje nisu registrirane, a namjeravaju se registrirati te započeti s radom u roku od 3 mjeseca od dostave Odluke o odabiru kandidata

Razvojnim timovima koji razvijaju novi poslovni poduhvat smatraju se:

* perspektivni poduzetnici ili razvojni timovi su poduzetnici koji ne ispunjavaju uvjete iz prethodnog stavka, a žele razvijati poslovni poduhvat iz područja naprednih informatičkih tehnologija (internet stvari, blockchain, precizna poljoprivreda, big data, automatizacija, cloud, cybersigurnost, digitalizacija i slično), kreativnih industrija, mehatronike, nanotehnologija, energetike, obnovljivih izvora energije, i ostalih područja koji doprinose porastu zapošljavanja, razvoju postojećih i novih proizvoda, unaprjeđenju poslovanja, uključujući znanstvene institucije, studente, inovatore, spin-off tvrtke, mikro-međunarodne te velike tvrtke.

Poduzetnicima bez subvencija smatraju se:

* Ostali poduzetnici koji ne zadovoljavaju uvjete iz prethodnih stavaka ovog članka. Ovoj kategoriji poduzetnika zakup prostora u PIP-u, kao i ostale usluge se mogu odobriti pod komercijalnim uvjetima isključivo ako za to postoji slobodan prostor ili nema poduzetnika početnika i poduzetnika koji razvijaju poduhvat a na javnom natječaju nisu ostvarili minimalan broj bodova.
* Posebna pod-kategorija poduzetnika bez subvencija su poduzetnici, prvenstveno profesionalci iz slobodnih zanimanja (freelance), kojima se pružaju „virtualne“ inkubacijske usluge. Pod virtualnim se podrazumijeva da korisnik ne koristi usluge najma poslovnog prostora (ne stanuje u inkubatoru) ali koristi druge usluge.

Poduzetničke potporne institucije

* Sukladno Zakonu o unapređenju poduzetničke infrastrukture (NN 93/13., 114/13., 41/14. i 57/18.), poduzetničke potporne institucije su: Razvojne agencije, Poduzetnički centri, Poslovni inkubatori, Znanstveno-tehnologijski parkovi, Centri kompetencija i Slobodne zone.

Prednost korištenja usluga PIP-a imaju poduzetnici početnici.

III.

Potporne inkubacijske usluge koje PIP pruža su:

* Infrastrukturna podrška:
* subvencionirani zakup poslovnog prostora,
* korištenje usluga coworking prostora (usluga besplatna za korisnike inkubatora, za sve druge zainteresirane fizičke i pravne osobe uz naplatu sukladno važećem cjeniku),
* korištenje konferencijske dvorane (usluga besplatna za korisnike inkubatora, za sve druge zainteresirane fizičke i pravne osobe uz naplatu sukladno važećem cjeniku),
* korištenje sale za sastanke (usluga besplatna za korisnike inkubatora, za sve druge zainteresirane fizičke i pravne osobe uz naplatu sukladno važećem cjeniku),
* korištenje zajedničkih prostora.
* Tehnička podrška:
* pristup širokopojasnom internetu uz neograničen podatkovni promet,
* usluge sigurnosti i video nadzora objekta,
* poštanski sandučić za korisnike prostora i druge korisnike (virtualna adresa),
* usluge fotokopiranja, skeniranja, faksiranja,
* čišćenje zajedničkih prostorija,
* uređenje i održavanje okoliša PIP-a,
* parkiranja na obilježenom parkirnom prostoru.
* Savjetodavna podrška:
* organizacija zajedničkih seminara, edukacija, radionica, sukladno potrebama korisnika,
* pomoć pri izradi, prijavi i provedbi projektnih aplikacija za nacionalne, EU i druge fondove i bespovratne izvore financiranja,
* provjera poslovne ideje,

Poduzetnici bez subvencija cijene usluga će se naplaćivati u punom iznosu prema važećem cjeniku.

IV.

Članstvo u PIP-u se stječe na određeno vrijeme, i to:

* poduzetnicima početnicima do maksimalno 5 godina,
* poduzetnicima koji razvijaju poduhvat (timovi) do maksimalno 5 godina,
* poduzetnicima bez subvencija bez ograničenja po pitanju maksimalnog vremena, no ukoliko se pojavi potreba za najmom subvencioniranog prostora od strane poduzetnika početnika ili poduzetnika koji razvijaju novi poduhvat, uprava PIP-a može jednokratno raskinuti ugovor s poduzetnikom bez subvencija uz otkazni rok od minimalno 3 mjeseca.

Korisnici koriste osnovne i dodatne usluge uz uvjete iz Pravilnika.

Korisnicima se u zakup daje poslovni prostor uz subvencioniranu naknadu. Obračunska jedinica za izračun cijene je za poslovne i proizvodne prostore 1 m², cijena za jednu obračunsku jedinicu je 30 kuna, odnosno 3,98 EUR (prema tečaju konverzije 1 EUR = 7,53450 kuna)**.**

|  |  |  |
| --- | --- | --- |
| Godina unutar inkubatora | Iznos subvencije  Poduzetnik početnik | Iznos subvencije  Poduzetnik - razvoj projekta |
| 1 | 100% | 80% |
| 2 | 75% | 60% |
| 3 | 50% | 40% |
| 4 | 25% | 20% |
| 5 | 0% | 0% |

U cijenu zakupa nisu uračunati režijski troškovi koje PIP obračunava sukladno potrošnji korisnika unutar prostora ili prema nekom drugom, unaprijed dogovorenom modelu.

Poduzetnici bez subvencija nemaju pravo na subvenciju unutar PIP-a.

U cijenu zakupa nisu uračunati troškovi preinake i prilagodbe koje bi eventualno korisnik morao ispunjavati kao preduvjet za obavljanje svoje djelatnosti za koju je registriran.

V.

Zainteresirani za subvencionirani zakup poslovnog ili proizvodnog prostora popunjavaju Prijavu za korištenje inkubacijskih usluga. U pismenoj prijavi za korištenje inkubacijskih usluga navodi se djelatnost kojom se bave ili se namjeravaju baviti, potreban broj poslovnih ili proizvodnih prostora kao i kratke podatke o namjerama u obavljanju djelatnosti, te dostavljaju sljedeću dokumentaciju:

1. uvjerenje o nekažnjavanju prijavitelja
2. dokaz o registraciji (za postojeće poduzetnike) iz obrtnog registra ili Trgovačkog suda
3. izjava o obvezi registracije djelatnosti u roku od 3 mjeseca od dostave Odluke o odabiru kandidata
4. potvrda o nepostojanju duga Porezne uprave
5. potvrda Grada Požege o nepostojanju duga
6. drugo po potrebi.

VI.

Potrebna natječajna dokumentacija (Pravilnik i procedura za odabir korisnika PIP), obrazac prijave za korištenje inkubacijskih usluga te Odluka o cjeniku usluga Poduzetničkog inkubatora Požega cjenik preuzimaju se na službenoj internetskoj stranici Javne ustanove Lokalna razvojna agencija Požega ([www.lo-ra.hr](http://www.lo-ra.hr)) ili u prostorijama Javne ustanove Lokalna razvojna agencija Požega, na adresi Industrijska ulica 39, Požega od 07.00 do 15.00 sati.

VII.

Prijava na natječaj s traženom dokumentacijom podnosi se od dana objave natječaja na službenoj internetskoj stranici Javne ustanove Lokalna razvojna agencija Požega (www.lo-ra.hr), neposredno ili preporučeno poštom, a ista se podnosi do popunjenosti kapaciteta Poduzetničkog inkubatora Požega, na adresu: Javna ustanova Lokalna razvojna agencija Požega, Industrijska ulica 39, 34000 Požega, s naznakom:„Prijava na natječaj za odabir korisnika Poduzetničkog inkubatora Požega“.

VIII.

Sve ostale informacije u vezi s ovim natječajem mogu se dobiti svakog radnog dana u vremenu od 07.00 do 15.00 sati u Javnoj ustanovi Lokalna razvojna agencija Požega, Industrijska ulica 39, 34000 Požega, na telefon, broj: 034/270-204 ili na e-mail: [lo-ra@pozega.hr](mailto:info@lo-ra.hr)

IX.

Ovaj će se Natječaj objaviti na službenoj internetskoj stranici Grada Požege (www.pozega.hr), Javne ustanove Lokalna razvojna agencija Požega (www.lo-ra.hr), na oglasnoj ploči Javne ustanove Lokalna razvojna agencija Požega i u Kronici požeško - slavonskoj.

UPRAVNO VIJEĆE JAVNE USTANOVE

LOKALNA RAZVOJNA AGENCIJA POŽEGA